***สกู๊ปข่าวประชาสัมพันธ์***

**“หอมละหนา” แบรนด์ข้าวกล้องพันธุ์ล้านนาของดีชุมชนบ้านแป้นใต้   
อุดมคุณค่าโภชนาการ ช่วยชะลอวัย ไม่อ้วน คนชอบนับแคลต้องห้ามพลาด**

เมื่อ **“ข้าว”** เป็นสินค้าหาง่ายมีขายเต็มท้องตลาด การสร้างแบรนด์ให้โดดเด่นเป็นที่ยอมรับของผู้ซื้อ นับเป็นความท้าทายสำคัญ **“หอมละหนา”** จึงเป็นความภาคภูมิใจของกลุ่มวิสาหกิจชุมชนโรงสีข้าวกล้องบ้านแป้นใต้ อ.แจ้ห่ม จ.ลำปาง หนึ่งในชุมชนที่อบรมในโครงการ “พลังชุมชน” เสริมความรู้คู่คุณธรรม สนับสนุนโดยเอสซีจี ที่กล้าก้าวข้ามมาพัฒนาผลิตภัณฑ์ข้าวกล้องเป็นของตัวเอง และต่อยอดได้อีกหลายผลิตภัณฑ์วางจำหน่าย สร้างรายได้เสริมให้กับสมาชิกในชุมชน ทั้งยังได้รับการคัดสรรเป็นผลิตภัณฑ์ชุมชนระดับสี่ดาวในประเภทอาหารอีกด้วย

“หอมละหนา” แบรนด์สินค้าเกษตรแปรรูปจากข้าวกล้องพันธุ์หอมล้านนา ตั้งขึ้นมาให้มีคำเรียกสอดคล้องกับพันธุ์ข้าว มีความหมายและเสียงสอดคล้องกับ “หอมละนา” แปลมาจากภาษาเหนือว่า “หอมแล้วนะ” ซึ่งให้ความหมายถึงข้าวกล้องที่มีกลิ่นหอม เปรียบดั่งได้กลิ่นไอข้าวที่หุงยามเช้า อบอวลไปด้วยความอบอุ่น หอมอร่อย พร้อมกับเสียงตะโกนเรียกเป็นภาษาเหนือว่า “ข้าวหอมละนา” เป็นการเชิญชวนให้มาทานข้าวพร้อมหน้าพร้อมตากัน

หัวเรี่ยวหัวแรงคนสำคัญผู้ริเริ่มปลุกปั้นข้าวกล้องหอมละหนา **“วริษา จิตใหญ่”** ซึ่งคนในชุมชนเรียกขานกันติดปากว่า **“แม่หลวงเล็ก”** ประธานวิสาหกิจชุมชนโรงสีข้าวกล้องบ้านแป้นใต้ เล่าให้ฟังถึงจุดเริ่มต้นว่า บ้านแป้นใต้ เป็นหนึ่งในพื้นที่ส่งเสริมปลูกข้าวพันธุ์หอมล้านนาแบบปลอดสารเคมี โดยได้รับคำแนะนำและการสนับสนุนจากมหาวิทยาลัยเทคโนโลยีราชมงคลล้านนา วิทยาเขตลำปาง จากน้ำพักน้ำแรงและความมุ่งมั่นของเกษตรกรในหมู่บ้าน ทำให้สามารถปลูกข้าวได้ผลผลิตคุณภาพดีมาก จึงต่อยอดรวมกลุ่มกันเป็นวิสาหกิจชุมชนระดมเงินทุนมาซื้อเครื่องสีข้าว เพื่อสร้างรายได้เสริมให้กับสมาชิกในชุมชนหลังว่างเว้นจากการทำเกษตร แต่ในช่วงแรกประสบปัญหาหลายอย่าง คนในชุมชนเริ่มท้อจนเกือบจะล้มเลิกโครงการ

“ช่วงแรกท้อมาก เพราะทำแล้วไม่รู้จะไปขายให้ใคร เรายังขายไม่เป็น สมาชิกก็เริ่มไม่สนใจกิจกรรมของกลุ่มเพราะขาดแรงจูงใจ โชคดีมีเอสซีจีเข้าช่วยเหลือทำให้โรงสีข้าวเดินหน้าได้ตามความตั้งใจ และยังได้เข้าร่วมโครงการปันโอกาสวาดอนาคตของเอสซีจี เปิดโอกาสในการเรียนรู้และได้รับการพัฒนาทักษะหลาย ๆ ด้าน รวมทั้งมีเครือข่ายชุมชน ถือเป็นจุดเปลี่ยนสำคัญ ทำให้เรากล้าที่จะขายสินค้าและพัฒนาผลิตภัณฑ์เป็นของตัวเอง ทำให้ข้าวหอมล้านนาเป็นที่รู้จักในระดับหนึ่ง ขายสินค้าได้เพิ่มขึ้น สมาชิกในกลุ่มมีรายได้เพิ่มขึ้น ก็เริ่มมีกำลังใจ พร้อมเดินหน้าต่อยอดสร้างแบรนด์หอมละหนาอย่างจริงจัง ด้วยการพัฒนาเพิ่มผลิตภัณฑ์

อื่น ๆ ให้มีความหลากหลายมากขึ้น มีกระแสตอบรับดีจากกลุ่มคนรักสุขภาพ เช่น ตอนนี้กำลังพยายามใช้สื่อออนไลน์ให้เป็นและเก่งขึ้น ซึ่งหวังว่าคงไม่แก่เกินเรียน เพื่อจะได้นำผลิตภัณฑ์ไปบุกตลาดอออนไลน์ทำให้ข้าวพันธุ์ใหม่เป็นที่รู้จักมากยิ่งขึ้น”

ผลิตภัณฑ์แบรนด์ “หอมละหนา” ได้รับการคัดสรรเป็นสินค้าหนึ่งตำบลหนึ่งผลิตภัณฑ์ (โอท็อป) โดยมีรูปแบบการพัฒนาตามมาตรฐานขององค์การอาหารและยา (อย.) ติดฉลากสินค้าสวยงาม แพคบรรจุภัณฑ์สุญญากาศ ใส่ใจในทุกขั้นตอนการผลิตเริ่มตั้งแต่หมั่นลงพื้นที่ดูแปลงนา เพื่อความปลอดภัยและสุขภาพที่ดีของผู้บริโภค ซึ่งช่องทางจำหน่ายสินค้าส่วนใหญ่จะเป็นการร่วมออกร้านที่หน่วยงานราชการจัดขึ้น และงานของเครือข่ายชุมชน รวมถึงไปร่วมออกร้านชุมชนในห้างสรรพสินค้า จึงทำให้แบรนด์เดินหน้าไปได้ไม่ไกลเท่าที่ควร เนื่องจากสมาชิกส่วนใหญ่อายุมากแล้ว ไม่ชำนาญทางด้านเทคโนโลยี ซึ่งหากมีคนรุ่นใหม่เข้ามาช่วยพัฒนาก็จะมีโอกาสเติบโตได้อย่างมั่นคงมากขึ้น

“หอมละหนา” ข้าวหอมพันธุ์ล้านนาปลอดสารเคมี ของดีจากชุมชนบ้านแป้นใต้ มีคุณประโยชน์ครบถ้วน ข้าวกล้องพันธุ์หอมล้านนามีสารต่อต้านอนุมูลอิสระ (แอนโทไซยานิน) สูงถึง 7 เท่า และมีใยอาหารที่สูงกว่า 2 เท่า มากกว่าข้าวหอมมะลิและข้าวกล้องทั่วไป มีคาร์โบไฮเดรตต่ำทำให้เหมาะกับคนสายคลีนกินเพื่อสุขภาพ ทั้งช่วยชะลอวัย ลดการเสื่อมสะลายของเซลล์ ที่สำคัญแคลลอรี่ต่ำกินไปไม่อ้วนแล้ว ยังได้รับการกล่าวขานว่า “ลำแต๊แต๊” เป็นข้าวที่อร่อยสุด ๆ ในภาคเหนือ เพราะมีความนุ่ม หอมละมุนกว่าข้าวไรซ์เบอรี่ทั่วไป ใครอยากอุดหนุนเป็นกำลังใจให้ผลิตภัณฑ์ชุมชนได้เติบโตอย่างยั่งยืน ตามไปสั่งได้ที่ เฟซบุ๊ค : [https://bit.ly/2YK7z67](https://l.facebook.com/l.php?u=https%3A%2F%2Fbit.ly%2F2YK7z67%3Ffbclid%3DIwAR0RjTzio7FBH3BWITfNw_vSAuRn9iDMPYRgxGWdd2ONTnmOa0bgVkPBSxA&h=AT3CsLz6vOBoP2eYeKxfCDMQYMlltwsiMthaS2Rl0NzMOsu9N0CKtY9_ExuhTs4WT0RI5_jVJsMDrHh90_fXEShu9cR8YrmC5atGhpfiDsAf0p3RvS5IknzcV9X6z6XzwWoDGyaImbWJFVJg4A&__tn__=-UK-R&c%5b0%5d=AT0BYS-a4nmLUhoXG3bG8xrRgn7gi4g7vWzk9lT0cVMB-GWbEUpjuHDLICP5g2SDiIdvtf2fiNF6WYkkCzM6wGodY0ay-4PCTW-phSTeQjpoa8PuDDol5mlt0RabCIrttIceYCvVRkRSY27fCiTBu8j-5rSuQpzYuvBWRXmnGv0IxFQ) โทร : 089-2605561 Line : 089-2605561 และร่วมกันส่งต่อพลังใจให้ชุมชนผ่านวิกฤตินี้ได้ด้วยการ “ช้อปช่วยชุมชน” ซื้อสินค้าชุมชน ผลิตโดยชุมชน สามารถเข้าไปดูผลิตภัณฑ์อื่น ๆ จากพลังชุมชนได้ทาง <https://my.eboox.cc/shop/>  SCG ชวนช้อปช่วยชุมชน คัดสรรของดีจากชุมชนส่งตรงถึงบ้านคุณ

--------------------------------------------------------------------------------